《相见坡》
清代·朱方增

四夫前导牵以縆，升者四耦偕之登。二十四足相凌兢，如螺旋然如猱升。

又如脱鞲扬秋鹰，忽然置身碧云里。凹凸一峰对面起，中阻深溪不见底。

当其盘折山之趾，两坡相距几百里。至此祇隔尺有咫，可惜盈盈阻一水。

彼峰行人以手招，此间舆者声嘈嘈。相望不愁延颈劳，罡风簸荡车摇摇。

青天甚近风逾骄，吹堕彼山良足豪。自是造物巧布置，忽远忽近眩人意。

故乡回首青山多，相见相见奈尔何。

作者简介：（?—1830）浙江海盐人，字虹舫。嘉庆六年进士，官编修。二十年，入直懋勤殿，编纂《石渠宝笈》、《秘殿珠林》。道光间，累擢内阁学士，典山东乡试，督江苏学政。熟谙朝章典故，有《从政观法录》。